b'\n_START_ARTICLE_\nSocieta Dante Alighieri\n_START_PARAGRAPH_\nSocieta Dante Alighieri er en forening, der blev stiftet i Italien i 1889 med det form\xc3\xa5l at udbrede kendskabet til italiensk sprog og kultur i hele verden. Blandt initiativtagerne var Giosu\xc3\xa8 Carducci, der fik nobelprisen i litteratur i 1906. Foreningen er opkaldt efter Dante Alighieri, forfatteren til Den Guddommelige Komedie._NEWLINE_Efter den fascistiske periode blev foreningen nystruktureret i 1948, og det blev fastsat, at foreningen skal udbrede studiet af italiensk sprog og kultur i hele verden, uafh\xc3\xa6ngigt af politiske ideologier, national eller etnisk oprindelse og religioner. Foreningen er en fri sammenslutning af mennesker, ikke kun italienere, men alle mennesker overalt, som er forenede i deres k\xc3\xa6rlighed til italiensk sprog og kultur og den universelle humanistiske \xc3\xa5nd, som disse repr\xc3\xa6senterer._NEWLINE_Societa Dante Alighieri har i dag ca. 500 afdelinger spredt i hele verden. I Danmark er der afdelinger i K\xc3\xb8benhavn, \xc3\x85rhus og Odense. I l\xc3\xb8bet af \xc3\xa5ret er der i de enkelte afdelinger ca. 10-15 arrangementer, som d\xc3\xa6kker meget forskellige omr\xc3\xa5der af italiensk kultur. Der er kurser, koncerter, film og foredrag, udflugter og ogs\xc3\xa5 rejser til Italien. Arrangementerne kan v\xc3\xa6re p\xc3\xa5 italiensk eller p\xc3\xa5 dansk \xe2\x80\x93 men alle fokuserer p\xc3\xa5 de dansk-italienske kulturelle relationer.'